和晁子西鈴屬勸農長篇
作者：郭印
朝代：宋

paragraphs: 使君誠意與天開，呼吸之間爲雲雷。
一朝命駕出郊次，遠近爭看髦節來。
道邊草木盡翔舞，巴峽邇來和氣聚。
秪從精禱召神靈，五日一風十日雨。
不有前時愁歎聲，千里相聞雞犬鳴。
荷鋤執耒舉家出，原野處處催深耕。
聞說朱轓閲田圃，老稚提攜紛笑語。
當時惰游今力穡，肯播肯菑勤子父。
朝廷睿澤浸華夷，良牧承流上所知。
我欲濡毫頌公德，自慚蕪累不成詩。